Stratégia účasti Slovenskej republiky v Šiestom rámcovom programe Európskej únie pre výskum a  technický rozvoj

ÚVOD 	
	Stratégia vychádza najmä zo zahranično-politickej orientácie SR, z Programového vyhlásenia vlády SR, z Koncepcie rozvoja vedy a techniky na Slovensku do roku 2005, ktorá bola schválená vládou SR a prijatá NR SR v roku 2000, a zo záväzkov ktoré Slovensko prevzalo voči EÚ podpisom Memoranda o porozumení medzi Európskymi spoločenstvami a SR o pridružení  ku Šiestemu  rámcovému programu Európskej únie pre výskum a vývoj (ďalej 6RP). Vzhľadom na časové rozmedzie 6RP (2003-2006) reflektuje aj dlhodobé zámery a ciele EÚ (Európsky výskumný priestor, „ERA“) a závery lisabonského a barcelonského summitu (ciele EÚ do roku 2010).

	Celosvetovo sa viac ako 50% ekonomického rastu vo vyspelých krajinách dosahuje na základe zavádzania nových poznatkov alebo inovácií do ekonomickej a sociálnej praxe (OECD). Na druhej strane ale návratnosť investícií do vedy a techniky je dlhodobou záležitosťou – okrem cielených inovácií, založených na už existujúcich poznatkoch - a vo väčšine prípadov presahuje 20 rokov (štúdia holandského ministerstva výskumu, prezentovaná v OECD). Súčasný výskum je čoraz viac internacionalizovaný, a to nielen výmenou informácií (vedecké a odborné publikácie), ale priamo spoločným riešením úloh v rámci medzinárodnej spolupráce. Jedným z dôvodov sú stále vyššie finančné požiadavky na špičkový výskum (najmä cena vybavenia pracovísk). Ďalším je potreba koncentrácie najlepších odborníkov a tímov, ale aj globalizácia ekonomiky. Preto aj neustále vzrastajú spoločné investície rôznych pracovísk a rôznych krajín do spoločného výskumu. To je v zásade aj myšlienka rámcových programov EÚ pre výskum a vývoj, ktorá v 6RP nadobudla novú dimenziu a v dokumente EÚ „Európsky výskumný priestor“ prerastá až do integrácie národných (štátnych) výskumných programov európskych krajín.

	Slovensko je krajina s obmedzenou surovinovou základňou a značne závislá na dovoze energetických nosičov. Na druhej strane máme relatívne silný výskumný  a vzdelanostný ľudský potenciál. Preto môže Slovensko perspektívne dosiahnuť rast ekonomiky práve posilnením vzdelanosti a výskumu, posilnením medzinárodnej spolupráce najmä v rámci Európy a posilnením svojho postavenia v tomto rámci. 

	6RP je najvýznamnejšou spoločnou iniciatívou vo vede a technike v krajinách EÚ. Pritom táto iniciatíva súčasne zahŕňa v podstate rovnoprávne aj všetky kandidátske krajiny. Vážnosť, ktorú EÚ venuje vede a technike sa odzrkadľuje aj v tom, že práve na výskum a vývoj (na 6RP) sa venuje zo spoločného rozpočtu EÚ tretia najvyššia finančná čiastka.  Cieľom účasti SR v 6. rámcovom programe je zapojenie sa slovenskej vedecko-výskumnej komunity do riešení úloh medzinárodnej spolupráce, budovaní Európskeho výskumného priestoru. Ministerstvo školstva SR, ako prierezový orgán zodpovedný za vedu a techniku na Slovensku vybudovalo inštitucionálny rámec na podporu informovanosti a prípravy návrhov projektov na zapojenie do 6RP. Je však na individuálnych riešiteľoch aby tieto informačné 

a podporné toky využili, pričom je však úlohou decíznych orgánov, aby boli vyčlenené finančné zdroje potrebné na udržanie a zvýšenie konkurencieschopnosti SR aj v oblasti vedy a techniky.

	Vychádzajúc z konštatovaní v Úvode, je predkladaný materiál komplexný a obsahuje nielen konkrétne kroky pri napĺňaní našej účasti v 6RP, ale aj súvisiace aktivity. 
	Strategickými zámermi sú najmä:
•	zvýšenie ekonomickej konkurencieschopnosti SR prostredníctvom podpory výskumu v rámci 6RP a následného uplatnenia výsledkov výskumu v praxi; 
•	spoluúčasť SR na posilnení konkurencieschopnosti Európy ako celku voči iným ekonomikám;
•	posilnenie úlohy SR v „Európskom výskumnom priestore“;
•	posilnenie úlohy slovenskej vedy a techniky (základného aj aplikovaného výskumu) tak, aby sme boli primeranými partnermi ostatným krajinám v rozširujúcej sa Európe jednak v získavaní nových poznatkov, ako aj v ich rozširovaní a využívaní.

Nástroje na plnenie zámerov stratégie

Nástroje, ktoré sú podstatné na splnenie zámerov sú: legislatíva, inštitucionálny rámec a administratívne kapacity, pracoviská a pracovníci, financovanie. Kroky, ktoré sa budú s použitím týchto nástrojov realizovať, sú v nasledujúcej časti. 

Legislatíva.  Úpravy „Zákona o vede a technike“ a „Zákona o Agentúre na podporu vedy a techniky“ tak, aby lepšie umožňovali funkčnosť podielového financovania a obecne použitia prostriedkov na vedu a techniku, aby upravili vzťah k verejnému obstarávaniu a k systému prípravy štátnych programov výskumu a vývoja a štátnych objednávok, aby sa dosiahla plná harmonizácia vo vzťahu ku Smernici ES 96/C45/06 o štátnej pomoci. Príprava vyhlášok a usmernení k týmto zákonom. MŠ SR má záujem sa podieľať aj na zosúladení našich právnych predpisov s normami EÚ tam, kde sa to týka vedy a techniky (napr. clá, dane, a pod.).  

Inštitucionálny rámec a administratívne kapacity.  Inštitucionálny rámec vedy a techniky a podpory 6RP je už vybudovaný, na plné využitie možností programov sú pripravené potrebné kroky. Náš členský poplatok do spoločného fondu 6RP tvorí až cca 10% celkových výdavkov štátneho rozpočtu SR na vedu a techniku (priemer členských krajín EÚ je pod 5%). Naviac, štruktúry a systémy v krajinách EÚ sú vybudované a funkčné. Cieľom je preto posilniť domáce pracoviská, poskytujúce podporu našej účasti v 6RP (najmä SIKAS – Slovenská informačná a konzultačná sieť) a aktívnu činnosť našich delegátov a odborníkov v organizáciách a odborných pracovných orgánoch EÚ pre vedu a techniku    (napr. Výbor EÚ pre vedu a techniku) 
a pre 6RP (Programové výbory 6RP, hodnotiace komisie, pracovné skupiny a panely, atď.). Títo experti a delegáti už boli vybraní MŠ SR po konzultáciách a súhlasnom vyjadrení všetkých vysokých škôl, SAV a podnikateľskej sféry výskumu a vývoja. 

Členovia siete SIKAS:

-	zintenzívnia informačnú a konzultačnú činnosť v zmysle priameho poradenstva
-	zamerajú svoju činnosť aj na sledovanie, ako sa výsledky nových riešení prejavia v inovačnej aktivite u slovenských užívateľov.

Pracoviská, inštitúcie, pracovníci. V súlade so „Zákonom o vede a technike“ a s „Koncepciou ...“ je kritérium medzinárodnej spolupráce a medzinárodnej úspešnosti jedným zo zásadných prvkov posudzovania a hodnotenia a následne aj financovania z prostriedkov štátneho rozpočtu. Jeho váha bude postupne narastať. 

Financovanie. Splnenie záväzku SR voči EÚ – zaplatenie každoročného členského poplatku do 6RP – nie je samo o sebe financovaním slovenského výskumu. Často je naopak vnímané tak, že sú to prostriedky, ktoré „odovzdávame“ a lepšie by bolo využiť ich priamo doma. Považujeme za potrebné, aby sme vytvorili našim pracoviskám a jednotlivcom vhodné motivačné prostredie tak, aby mali reálnu šancu súťažiť s konkurenciou z iných krajín a zvýšiť tak možnosť návratnosti – prípadne aj priameho zisku – prostriedkov, ktoré do EÚ platíme. Bez takejto účelovej podpory (priamej aj nepriamej) nie je možné očakávať ani záujem, ani úspešnosť. Naopak, kladné výsledky sú preukázateľné na príkladoch iných krajín (z kandidátskych krajín napr. Maďarsko, Poľsko, Slovinsko, a pod., ale aj členské krajiny EÚ). Nad rámec 6RP - ale plne konzistentne s tendenciami v Európe a so stratégiou prijatou na summitoch v Lisabone a Barcelone – je potreba zvyšovania finančnej podpory vedy a techniky  ako  celku  (na  úroveň  3% HDP do roku 2010, z  toho 1/3  verejné zdroje 
a 2/3 súkromný sektor), otvorenie národných (štátnych) programov výskumu pre iné krajiny Európy, posilnenie regionálnej spolupráce, podpora mladých vedcov. 
Výška členského poplatku do 6RP je stanovená na roky 2003 a 2004 
rok	2003	2004	
	7,34 MEUR	8,83 MEUR	
z toho			
PHARE	3,67 MEUR	4,415 MEUR	
Štátny rozpočet	3,67 MEUR	4,415 MEUR	

Medzinárodná spolupráca. Úspešnosť pri záujme o vstup do programov a projektov 6RP je podmienená nielen kvalitou pracoviska, deklarovanou samotným pracoviskom, ale najmä medzinárodným uznaním jeho odborných kvalít (pracovníci), jeho schopnosti úlohu vyriešiť (pracovníci, prístrojová vybavenosť), jeho schopnosťou prispieť k realizácii (spojenie s výrobnou praxou), finančné zázemie (EÚ poskytuje síce pre verejné a štátne organizácie príspevok až do 100%, ale mnohé položky sú vylúčené a znáša ich vlastné pracovisko a/alebo štát; v prípade podnikateľských subjektov môže byť príspevok EÚ maximálne 50%, zvyšok musia byť vlastné zdroje – vrátane úverov a pod.). Pretože 6RP je mnohostranný program (v 5RP bolo v priemere na projekt vyše 8 účastníkov zo 6 krajín), základom medzinárodnej kredibility sú predchádzajúce dvojstranné vzťahy a spolupráce. 

Kroky na realizáciu stratégie.
Legislatíva: 
1.	Novelizácia zákona č.132/2002 o vede a technike a novelizácia zákona č.203/2001  o Agentúre na podporu vedy a techniky 
1.1.	realizácia: r. 2003 – bez priamych finančných nákladov štátneho rozpočtu (št. rozp). Z: MŠ SR

2.	Príprava a prijatie relevantných vyhlášok a usmernení, vrátane štátnych programov a štátnych objednávok 
2.1.	realizácia: r. 2003 – bez priamych finančných nákladov št. rozp., Z: MŠ SR

Inštitucionálny rámec a administratívne kapacity:
1.	Posilnenie štruktúry SIKAS - najmä organizácia informačných a konzultačných seminárov a školení v SR, účasť na školeniach v Bruseli, vybavenie technikou, publikácie, mzdové náklady. 
1.1.	realizácia: každoročne, počínajúc r. 2003; náklady v r. 2003 je oproti schválenému rozpočtu potrebné zvýšiť o 1 000 tis. SKK, náklady na ďalšie roky v objeme r. 2003; Z: MŠ SR
2.	Zabezpečenie funkčnosti systému expertov a delegátov v štruktúrach 6RP stretnutiami a/alebo konzultáciami s Radou vlády SR pre vedu a techniku a so zodpovednými pracovníkmi MŠ SR. 
2.1.	realizácia: od 2003; náklady sú súčasťou bodu (1). , Z: MŠ SR
3.	Zjednotenie systému vysielania delegátov a expertov pre 6RP v súlade so Zákonom o cestovných náhradách, finančné zabezpečenie ich vysielania 
3.1.	realizácia: od r. 2003; náklady pre r. 2003 v sume 850 tis. SKK., Z: MŠ SR
4.	Posilnenie MŠ SR o pracovné miesto pre európsku integráciu vo vede a technike v súlade s prijatými závermi o budovaní administratívnych kapacít 
4.1.	realizácia: r. 2003 , Z: MŠ SR

Pracoviská, inštitúcie, pracovníci: 
1.	Pri hodnotení pracovísk, inštitúcií a pracovníkov (akreditácia, certifikácia, ...) klásť vysoký dôraz na ich medzinárodné aktivity – nielen projekty a úlohy 6RP, ale celú medzinárodnú spoluprácu, medzinárodnú publikačnú a patentovú a realizačnú činnosť, zastupovanie záujmov SR v rôznych medzinárodných organizáciách a orgánoch, atď. 
1.1.	realizácia: od r.2003; nevyžaduje si priame náklady zo št. rozp.; Z: MŠ SR
2.	Aktívne iniciovať účasť mladých vedeckých pracovníkov na medzinárodných projektoch, najmä ale na stážach a zahraničných pobytoch, a prijímanie takýchto stážistov na našich pracoviskách (najmä Marie-Curie Fellowships)  
2.1.	realizácia: od r. 2003; priame náklady sa v r. 2003 neočakávajú, v budúcich rokoch nie sú zatiaľ možné odhadnúť – podstata je ale v legislatívnom vyriešení pobytu a práce a mzdy najmä zahraničných štipendistov u nás; Z: MŠ SR
3.	Podľa vzoru ostatných kandidátskych krajín zriadiť mobilitné centrum ako štandardný spôsob zabezpečovania mobility výskumných pracovníkov. Zriadenie mobilitného centra sa predpokladá na Slovenskej akademickej informačnej agentúre (SAIA) bez nárokov na štátny rozpočet a je predbežne dohodnuté na úrovni generálneho riaditeľa sekcie vedy a techniky MŠ SR a riaditeľky SAIA.
3.1. podrobnosti realizácie a nákladov budú dohodnuté s EK.

Financovanie: 
1.	Zaviesť záväzne podporu prípravy návrhov projektov 6RP  a účelovú podporu pre tie návrhy, ktoré sa úspešne uplatnia a budú vybrané do 6RP (podľa kritérií ako sú napr. typ projektu/úlohy, získané prostriedky z EÚ, úroveň zaradenia – účasť vs. medzinárodná koordinácia, typ pracoviska, a pod.). 
1.1.	realizácia: od r. 2003; prostriedky na r. 2003 vo výške 11 000 tis. SKK, na ďalšie roky každoročne cca 60 000 tis SKK v závislosti od našej úspešnosti; Z: MŠ SR pri návrhu št. rozp.
2.	Zabezpečiť plnenie záväzkov SR z Memoranda o porozumení ku 6RP (nielen členský poplatok, ale aj oslobodenie dovozu/vývozu materiálov, zariadení a peňazí pre úlohy 6RP). 
2.1.	realizácia: od roku 2003; prostriedky na členský poplatok pre r. 2003 sú v št. rozpočte zabezpečené; pre ďalšie roky podľa rozpisu EK a v závislosti od toho, či budeme od r. 2004 riadnymi členmi; Z: MŠ SR 
3.	Snahou MŠ SR je aby v prípade nižšieho rozpisu členského poplatku zo strany EK ako je očakávanie –bol rozdiel použitý na účely podľa bodu (1) tejto časti. Dôvodom je skutočnosť, že prvotný kvalifikovaný odhad nášho členského poplatku sa robí v čase, keď ešte nie sú známe všetky skutočné parametre (apríl/máj – napr. HDP SR, HDP EÚ ako celku, kurz EUR/SKK v deň platby čo je nasledujúci rok február a august, prípadné úľavy). Vzhľadom k procesu prípravy št.rozp. SR sa môže stať, že tento odhad sa po upresnení (december) zmení, ale nie je ho už možné do schváleného št.rozp. SR zapracovať. Keďže ale ide o prostriedky účelovo určené na 6RP, a sú v kapitole MŠ SR na vedu a techniku, domnievame sa, že ich prvotný zmysel použitia bude takýmto spôsobom zachovaný, pričom na št. rozp. nevzniknú žiadne dodatočné nároky. Tento motivačný prístup je však potrebné prehodnotiť v spolupráci s MF SR.
3.1.	realizácia: od r. 2003; financovanie – členské podľa požiadaviek EÚ, možnosť presunu z členského na účel bodu (1) bez nárokov na št.rozp., Z: MŠ SR

Medzinárodná spolupráca:
1.	Ďalej pokračovať v zintenzívňovaní dvojstranných spoluprác s najvýznamnejšími partnermi – realizácia existujúcich medzivládnych dohôd a príprava nových (krajiny EÚ, susedné krajiny) – a zabezpečiť na tieto spolupráce finančné zdroje. 
1.1.	realizácia: od r. 2003; pre uvedené úlohy v r. 2003 zabezpečiť 20 000 tis. SKK; pre ďalšie roky podľa aktuálnej situácie; Z: MŠ SR, MF SR 
2.	Pokračovať v rozvíjaní mnohostrannej spolupráce s organizáciami a zoskupeniami, ktoré sú aktívne aj v rámci 6RP. V rámci kandidátskych krajín sa sústrediť najmä na úspešne pokračujúcu spoluprácu v rámci „širšej Višegrádskej skupiny“ (V4+Slovinsko) ako základ regionálnych spoluprác (rokovania zahŕňali aj Rakúsko). V rámci iných organizácií ide najmä o CERN (SR je riadnym členom, je potrebné zabezpečiť financovanie účasti našich pracovísk v r. 2003 vo výške 14 500 tis. SKK. 
2.1.	realizácia: od r. 2003; financie na r. 2003 spolu 15 000 SKK vrátane CERNu., Z: MŠ SR 

3.	Aktívnejšie postupovať v rozvíjaní spoluprác s krajinami, ktoré síce nie sú v EÚ, ale ktoré sa z titulu štruktúry a pravidiel 6RP môžu za špecifických podmienok podieľať na 6RP a sú silnými ekonomickými aj vedeckými partnermi EÚ (napr. USA, Čína, Kanada, India, Rusko, Ukrajina). 
3.1.	realizácia: od r. 2003, finančné prostriedky sú zahrnuté v bode (1), Z: MŠ SR, MF SR 

Záver

Vláda Slovenskej republiky sa vo svojom Programovom vyhlásení prihlásila k celosvetovému trendu, ktorý uznáva a posilňuje úlohu vedy a techniky, pričom explicitne podporila zapojenie SR do 6. Rámcového programu EÚ pre výskum a vývoj. Predložený materiál formuluje stratégiu, ktorá konkretizáciou nástrojov a krokov prispeje k plneniu nielen tohto bodu Programového vyhlásenia, ale aj iných súvisiacich cieľov. 

Základom je zefektívnenie výskumu, zefektívnenie a zvýšenie jeho finančnej podpory,  medzinárodná spolupráca najmä v rámci Európy, zlepšenie infraštruktúry  výskumu a jeho podpory, a v neposlednom rade aj legislatíva. 

Od uplatnenia stratégie možno očakávať nielen rozvoj vedy a techniky na Slovensku, ale – a to najmä je cieľom – lepšia integrácia SR do európskych štruktúr, postupné zvyšovanie našej konkurencieschopnosti nielen vo vede ale aj v ekonomike, a v konečnom dlhodobom dôsledku zlepšenie sociálnej úrovne našich občanov. 

Závery

Rady vlády Slovenskej republiky pre vedu a techniku

zo dňa 20.2. 2003

k materiálu:  Návrh “ Stratégia účasti Slovenskej republiky v Šiestom rámcovom programe Európskej únie pre výskum a  technický rozvoj ”

Rada vlády Slovenskej republiky pre vedu a techniku 

prerokovala návrh Stratégie  s nasledovnými pripomienkami :

1.	odporúča zabezpečiť prostriedky pre finančnú motiváciu pracovísk výskumu a vývoja úspešných v 6. Rámcovom programe
2.	zapracovať do materiálu informáciu o možnosti použitia štrukturálnych fondov
3.	zapracovať upozornenia, že situácia v podpore účasti SR v 6. Rámcovom programe vyplýva zo stavu celkovej nedostatočnej podpory vedy a techniky v SR.

Rada vlády odporúča materiál prerokovať vo vláde Slovenskej republiky